Radnica upozorňuje Žilinčanov, aby vodu zo studničky nepoužívali až do odvolania. Hrozia totiž aj zdravotné problémy.
Mesto Žilina upozorňuje, že voda vo verejnej studničke Maliarova studňa v mestskej časti Vranie nie je vyhovujúca na pitie. Na základe rozboru Regionálneho úradu verejného zdravotníctva (RÚVZ) v Žiline o tom informoval hovorca mesta Vladimír Miškovčík.
"Upozorňujeme obyvateľov, aby vodu zo studničky nepoužívali až do odvolania. Predídu tak zdravotným problémom, ktoré môžu nastať po jej konzumácii," uviedol Miškovčík.
Doplnil, že RÚVZ vyšetril vzorku vody v rozsahu minimálnej analýzy. "Výsledky rozboru preukázali, že voda z tohto zdroja je mikrobiologicky nevyhovujúca, teda nepitná," dodal hovorca mesta Žilina.
Foto: ilustračné